รัฐบาลไทย-ข่าวทำเนียบรัฐบาล-ปตท. – องค์การเภสัชกรรม มอบแอลกอฮอล์ให้กระทรวงสาธารณสุข
วันศุกร์ที่ 27 มีนาคม 2563
ปตท. – องค์การเภสัชกรรม มอบแอลกอฮอล์ให้กระทรวงสาธารณสุข
บริษัท ปตท. จํากัด (มหาชน) และองค์การเภสัชกรรม มอบแอลกอฮอล์ 30,000 ลิตรให้กระทรวงสาธารณสุข เพื่อส่งมอบไปยังโรงพยาบาลในสังกัด ใช้ทําความสะอาด ทําเจลแอลกอฮอล์ล้างมือ ฆ่าเชื้อไวรัสโควิด-19
บริษัท ปตท. จํากัด (มหาชน) และองค์การเภสัชกรรม มอบแอลกอฮอล์ 30,000 ลิตรให้กระทรวงสาธารณสุข เพื่อส่งมอบไปยังโรงพยาบาลในสังกัด ใช้ทําความสะอาด ทําเจลแอลกอฮอล์ล้างมือ ฆ่าเชื้อไวรัสโควิด-19
วันนี้ (27 มีนาคม 2563) นายแพทย์สุขุม กาญจนพิมาย ปลัดกระทรวงสาธารณสุข รับมอบแอลกอฮอล์ปริมาณ 30,000 ลิตร จากนายชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ บริษัท ปตท. จํากัด (มหาชน) และนายแพทย์วิฑูรย์ ด่านวิบูลย์ ผู้อํานวยการองค์การเภสัชกรรม เพื่อนําไปใช้ประโยชน์ทางการแพทย์ โดยแอลกอฮอล์นี้จะส่งมอบต่อไปยังโรงพยาบาล ในสังกัดกระทรวงสาธารณสุขทั่วประเทศ
นายแพทย์สุขุมกล่าวว่า กระทรวงสาธารณสุข ได้จัดระบบบริการและกระจายทรัพยากรต่าง ๆ ทั้ง ยา เวชภัณฑ์ วัสดุทางการแพทย์ ชุดป้องกันโรค หน้ากากชนิดต่างๆ จํานวนเตียง เครื่องช่วยหายใจ รวมทั้งแอลกอฮอล์ฆ่าเชื้อโรค ซึ่งเป็นเวชภัณฑ์จําเป็นที่บุคลากรสาธารณสุขมีความต้องการใช้อย่างมากในช่วงสถานการณ์โรคโควิด-19 โดยแอลกอฮอล์ที่ได้รับมอบวันนี้ เป็นแอลกอฮอล์เกรดคุณภาพสูงสําหรับยา และผลิตภัณฑ์แอลกอฮอล์ฆ่าเชื้อความเข้มข้น 70 เปอร์เซ็นต์ รวมทั้งสิ้นจํานวน 30,000 ลิตรจากบริษัท ปตท. จํากัด (มหาชน) และองค์การเภสัชกรรม โดยจะกระจายไปยังโรงพยาบาลในสังกัดกระทรวงสาธารณสุขทั่วประเทศต่อไป
“ขอขอบคุณ บริษัท ปตท. จํากัด (มหาชน) และองค์การเภสัชกรรม ที่มีส่วนร่วมดูแลประชาชนในช่วงสถานการณ์วิกฤตนี้ ผลิตภัณฑ์แอลกอฮอล์ที่ได้รับ เป็นการสนับสนุนการทํางาน และเป็นกําลังใจให้แก่บุคลากรสาธารณสุขที่ทําหน้าที่ในการป้องกันและดูแลรักษา ” นายแพทย์สุขุมกล่าว
นายชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ บริษัท ปตท. จํากัด (มหาชน) กล่าวว่า ปตท. ได้จัดหาแอลกอฮอล์เกรดคุณภาพสูงสําหรับยา (pharmaceutical grade) จํานวน 15,000 ลิตร ส่งมอบให้แก่องค์การเภสัชกรรม เพื่อนําไปผลิตเป็นแอลกอฮอล์ฆ่าเชื้อที่มีความเข้มข้น 70 เปอร์เซ็นต์ ได้ผลิตภัณฑ์จํานวน 20,000 ลิตร และ ปตท. ได้จัดหาแอลกอฮอล์ชนิดอื่นๆ เช่น แอลกอฮอล์ 95 เปอร์เซนต์, สเปรย์ และเจลทําความสะอาดมือ เพิ่มเติมอีกประมาณ 10,000 ลิตร เพื่อร่วมส่งมอบให้แก่กระทรวงสาธารณสุขนําไปใช้ประโยชน์ทางการแพทย์ต่อไป
“กลุ่ม ปตท. ตระหนักถึงความสําคัญในการมีส่วนร่วมช่วยเหลือประเทศ โดยเฉพาะอย่างยิ่งในภาวะวิกฤตเช่นนี้ ที่ต้องการพลังความร่วมมือจากทุกภาคส่วน ซึ่งทันทีหลังจากที่กรมสรรพสามิตได้ออกประกาศเพื่อปลดล็อคให้ผู้ผลิตสามารถบริจาคหรือจําหน่ายแอลกอฮอล์ได้นั้น กลุ่ม ปตท. จึงได้เร่งจัดหาแอลกอฮอล์จากโรงงานคู่ค้าเดิมที่จัดส่งแอลกอฮอล์แปลงสภาพ (denature) สําหรับผลิตเป็นผลิตภัณฑ์เชื้อเพลิง เพื่อช่วยกระจายการเข้าถึงแอลกอฮอล์ให้แก่หน่วยงานของรัฐและโรงพยาบาลต่างๆ โดยสามารถจัดหาแอลกอฮอล์รวมจํานวนทั้งสิ้นกว่า 160,000 ลิตร ซึ่งคาดว่าจะดําเนินการกระจายไปยังหน่วยงานของรัฐ และโรงพยาบาลในแต่ละพื้นที่ คาดว่าจะแล้วเสร็จภายในเดือนพฤษภาคม”
นายแพทย์วิฑูรย์ ด่านวิบูลย์ ผู้อํานวยการองค์การเภสัชกรรม กล่าวว่า องค์การเภสัชกรรม ได้นําแอลกอฮอล์ความเข้มข้น 95 เปอร์เซ็นต์ ที่รับมอบจาก ปตท. จํานวน 15,000 ลิตร มาผลิตด้วยกรรมวิธีทางเภสัชกรรม เป็นผลิตภัณฑ์แอลกอฮอล์ฆ่าเชื้อสีฟ้าใส ความเข้มข้น 70 เปอร์เซ็นต์ ได้ผลิตภัณฑ์จํานวน 20,000 ลิตร เป็นความเข้มข้นที่มีประสิทธิภาพที่ดีในการลดเชื้อและอยู่ในช่วงค่ามาตรฐานที่มีประสิทธิภาพในการทําความสะอาดตามที่องค์การอนามัยโลก (WHO) แนะนํา ทั้งนี้ องค์การเภสัชกรรมจะได้กระจายผลิตภัณฑ์ไปยังโรงพยาบาลในสังกัดกระทรวงสาธารณสุขตามความจําเป็นอย่างเหมาะสมต่อไป
*********************************** 27 มีนาคม 2563